ส่วนที่ 1

ข้อมูลสรุป (Executive Summary)

บริษัท เอแคป แอ๊ดไวเซอรี่ จำกัด (มหาชน) (“บริษัทฯ” หรือ “ACAP”) ก่อตั้งเมื่อปี 2541 โดย
ดร. วิวัฒน์ วิฑูรย์เธียร ผู้ถือหุ้นใหญ่ที่มีความเชี่ยวชาญด้านธุรกิจการเงิน
ซึ่งปัจจุบันเป็นผู้ถือหุ้นรายใหญ่และผู้บริหารของบริษัทฯ
เนื่องจากเห็นโอกาสในการดำเนินธุรกิจให้บริการด้านที่ปรึกษาทางการเงิน
จากการที่ประเทศไทยประสบปัญหาวิกฤตเศรษฐกิจ
บริษัทฯเริ่มดำเนินธุรกิจที่ปรึกษาทางการเงินอย่างจริงจังในช่วงปี 2543-2544
โดยเข้ารุกตลาดการให้บริการที่ปรึกษาทางการเงินในการปรับโครงสร้างหนี้
การเป็นผู้จัดทำแผนและเป็นผู้บริหารแผนฟื้นฟูกิจการ ตลอดจนจัดหาแหล่งเงินทุนให้ลูกค้า
และได้ดำเนินการจัดตั้งบริษัทย่อยที่ถือหุ้นร้อยละ 99 คือ บริษัท เอเชียน อินเตอร์เนชั่นแนล
แพลนเนอร์ส จำกัด เพื่อดำเนินธุรกิจเป็นผู้จัดทำแผนและเป็นผู้บริหารแผนฟื้นฟูกิจการ
ที่ได้รับใบอนุญาตจากกรมบังคับคดี ภายใต้กฎหมายล้มละลาย
นอกจากนี้บริษัทฯยังได้รับความเห็นชอบจากสำนักงาน ก.ล.ต.
ให้เป็นที่ปรึกษาทางการเงินที่ได้รับอนุญาตตามขอบเขตที่สำนักงาน ก.ล.ต. กำหนด

ธุรกิจของบริษัทฯเติบโตอย่างต่อเนื่อง
จากการที่มีผู้ประกอบการจำนวนมากที่ประสบปัญหาด้านการเงินและต้องการผู้เชี่ยวชาญให้คำปรึกษาเพื่อปรับโครงสร้างหนี้
และหาแหล่งเงินทุน
บริษัทฯจึงวางแผนที่จะเพิ่มบุคลากรและขยายการให้บริการไปสู่ธุรกิจที่เกี่ยวเนื่อง เมื่อปลายปี 2546
บริษัทฯจึงได้เพิ่มทุนจดทะเบียนครั้งใหญ่และแปรสภาพเป็นบริษัทมหาชนจำกัด
โดยมีผู้ลงทุนสถาบันต่างประเทศ คือ Japan Asia Investment Co., Ltd (JAIC) และ
JAIC Asia Holding Pte., Ltd.
เข้ามาร่วมเป็นผู้ถือหุ้นรายใหญ่และส่งตัวแทนเข้าเป็นกรรมการของบริษัทฯ

นับตั้งแต่ปี 2547 บริษัทฯ ได้เข้ารับงานบริหารสินทรัพย์ด้อยคุณภาพ (NPL)
จากบริหารสินทรัพย์สุขุมวิท จำกัด (“SAM”) ซึ่งมีมูลค่ายอดหนี้คงค้างกว่า 33,000 ล้านบาท
เนื่องจากมองเห็นโอกาสในการเติบโตและความสามารถในการแข่งขันของบริษัทฯ ซึ่งในปีเดียวกัน
บริษัทฯจึงได้จัดตั้งบริษัทย่อย ขึ้นอีกหนึ่งแห่ง ถือหุ้นร้อยละ 99 คือ บริษัท เอแคป เซอร์วิสเซส
จำกัด เพื่อให้เป็นผู้ลงทุนในทรัพย์สินและระบบ
และให้เช่าแก่บริษัทฯเพื่อใช้ในโครงการบริหารสินทรัพย์ด้อยคุณภาพของ SAM
และโครงการบริหารสินทรัพย์ด้อยคุณภาพอื่นที่จะมีขึ้นในอนาคต นอกจากนี้ในเดือนธันวาคม
บริษัทฯได้เข้าจดทะเบียนเป็นสมาชิกในตลาดหลักทรัพย์ เอ็ม เอ ไอ

ในปี 2549 บริษัทฯได้รับอนุญาตจากธนาคารแห่งประเทศไทย ในการจัดตั้งบริษัทย่อยขึ้น คือบริษัท
บริหารสินทรัพย์ เอแคป จำกัด (“บบส.เอแคป”) ขี้นมา
เพื่อประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
โดยที่บบส.เอแคปนั้นมีคุณสมบัติที่จะเข้าประมูลงานบริหารสินทรัพย์จากสถาบันการเงินต่างๆได้โดยตรง
นอกเหนือจากการรับจ้างบริหารสินทรัพย์ด้อยคุณภาพที่ทางบริษัทฯดำเนินการอยู่
ซึ่งจะทำให้บริษัทฯมีทางเลือกมากขึ้นสำหรับการประกอบธุรกิจบริหารสินทรัพย์ด้อยคุณภาพ
และในปีเดียวกันนี้บริษัทฯได้จัดตั้งบริษัท เอแคป คอนซัลติ้ง จำกัด
ขึ้นมาเพื่อสนับสนุนการดำเนินงานด้านกฎหมายและอื่นๆ ของบริษัทฯ และบริษัทในเครือ
รวมทั้งบริษัทลูกค้าทั่วไปด้วย

ปัจจุบันบริษัทฯมีสำนักงานใหญ่อยู่ที่อาคารเอ็มไพร์ทาวเวอร์ 3 ชั้น 19 ถนนสาทรใต้ เขตสาทร
โดยธุรกิจหลักของบริษัทฯแบ่งเป็น 2 สายงาน คือ

1) ธุรกิจให้บริการที่ปรึกษาทางการเงินและวาณิชธนกิจ ซึ่งประกอบด้วยบริการปรับโครงสร้างหนี้
จัดทำแผนและบริหารแผนฟื้นฟูกิจการ จัดหาแหล่งเงินทุน
ซึ่งรวมถึงการเป็นที่ปรึกษาทางการเงินในการนำบริษัทลูกค้าเข้าจดทะเบียนในตลาดหลักทรัพย์ฯ
บริการที่ปรึกษาในการควบรวมกิจการ หาพันธมิตร และที่ปรึกษาทางการเงินอื่นๆ อาทิ
บริการประเมินมูลค่ากิจการ ศึกษาความเป็นไปได้ทางธุรกิจ
วางระบบการเงินและการบริหารในองค์กร และการให้ความเห็นในฐานะที่ปรึกษาทางการเงินอิสระ
ธุรกิจที่ปรึกษาทางการเงินมีการจัดเก็บค่าธรรมเนียมในการให้บริการ เป็น 2 ประเภท คือ

1.1 ค่าธรรมเนียมรายเดือน (Retainer Fee)
ซึ่งจะจัดเก็บในแต่ละเดือนจนกว่าจะสิ้นสุดการปฏิบัติงาน ซึ่งส่วนใหญ่จะใช้ระยะเวลาประมาณ 6-12
เดือน

1.2 ค่าธรรมเนียมเมื่องานสำเร็จ (Success Fee)
ซึ่งจะชำระเป็นจำนวนเงินที่แน่นอนหรือชำระเป็นร้อยละของมูลค่าโครงการของงานที่บริษัทฯให้บริการ
แล้วแต่กรณี โดยรายได้ในส่วนนี้ถือเป็นรายได้หลักในสายงานของธุรกิจที่ปรึกษาทางการเงิน

ทั้งนี้กลุ่มลูกค้าเป้าหมายส่วนใหญ่ของบริษัทฯในสายงานที่ปรึกษาทางการเงินจะมาจากงานบริการปรับโครงสร้างหนี้และการจัดหาการลงทุน
เป็นหลัก ซึ่งสิ้นสุด ณ ปี 2549
บริษัทฯอยู่ระหว่างการให้บริการที่ปรึกษาทางการเงินกับลูกค้าคิดเป็นมูลหนี้กว่า 48,000 ล้านบาท
ในขณะที่ตั้งแต่เริ่มดำเนินการมา
บริษัทฯและบริษัทย่อยสามารถดำเนินการให้บริการที่ปรึกษาทางการเงินสำเร็จให้กับลูกค้าไปแล้วคิดเป็นมูลหนี้กว่า
174,000 ล้านบาท

2) ธุรกิจให้บริการบริหารสินทรัพย์ด้อยคุณภาพ ในปี 2549 ที่ผ่านมาตลอดทั้งปี
บริษัทฯดำเนินการรับจ้างเป็นผู้บริหารสินทรัพย์ด้อยคุณภาพให้กับ บริษัทย่อยของบริษัทฯคือ
บบส.เอแคป และบบส.สตาร์ ซึ่งเป็นบริษัทที่เกี่ยวข้องกัน (มีกรรมการร่วมกันคือ นายเออิชิ
อิโซซากิ) บริษัทฯมีสำนักงานสาขาที่ได้เช่าพื้นที่เดิมไว้อยู่แล้วที่สำนักงานเมืองไทย-ภัทร 1
ถนนรัชดาภิเษก เขตห้วยขวาง ตั้งแต่เริ่มรับงานของ SAM โดยมีผู้บริหารและพนักงานจำนวน 182
คน ซึ่งลักษณะของสินทรัพย์ด้อยคุณภาพที่บริษัทฯรับจ้างบริหารให้กับ SAM นั้น
เป็นภาระหนี้ตามบัญชีต่ำกว่า 20 ล้านบาทต่อราย และโดยส่วนใหญ่เกินกว่าร้อยละ 90
เป็นลูกหนี้ที่มีภาระหนี้ตามบัญชีต่ำกว่า 5 ล้านบาท
ซึ่งบริษัทฯจะบริหารงานภายใต้สัญญาว่าจ้างเป็นระยะเวลา 3 ปี
โดยจะยุติสัญญาการให้บริการในเดือนมกราคม ปี 2550

ส่วนลักษณะสินทรัพย์ด้อยคุณภาพที่บริษัทฯรับจ้างบริหารให้กับบบส.เอแคป และบบส.สตาร์
โดยส่วนใหญ่จะเป็นลูกหนี้รายย่อย การรับจ้างบริหารกองสินทรัพย์ด้อยคุณภาพพอร์ตที่ 3
ให้กับบบส.เอแคป
ซึ่งมูลหนี้ยังคงสรุปได้ไม่แน่นอนเนื่องจากลูกหนี้บางรายมีปัญหาเรื่องเอกสารประกอบการกู้ยืม
แต่คาดว่ามีมูลหนี้ใกล้เคียงกับ 3,500 ล้านบาท และการรับจ้างบริหารสินทรัพย์ด้อยคุณภาพพอร์ตที่ 4
ให้กับบบส.สตาร์ ที่มีมูลหนี้ประมาณ 3,200 ล้านบาท มีระยะเวลาการบริหารงาน 3 ปี เท่ากัน
ในธุรกิจบริหารสินทรัพย์ด้อยคุณภาพจะให้ผลตอบแทนที่คล้ายๆกัน
ซึ่งพอสรุปรายละเอียดค่าธรรมเนียมจากการบริหารงานแบ่งเป็น 3 ส่วน คือ 2.1
ค่าธรรมเนียมที่คิดจากสัดส่วนร้อยละของเงินที่ได้รับจากการชำระหนี้ของลูกหนี้
และ/หรือจากการขายหลักประกัน (Cash Collection Fee)

2.2 ค่าใช้จ่ายในการดำเนินงาน (ฺBase Fee) ค่าจ้างบุคคลากร ค่าใช้จ่ายสำนักงาน เป็นต้น

2.3 รายได้จากการชดเชยค่าใช้จ่ายบุคคลที่ 3 (Third Party Servicing Expense) นั้น
เป็นรายได้ที่เกิดจากการที่บริษัทฯทดรองจ่ายเงินแทนให้กับบริษัทผู้ว่าจ้างสำหรับค่าใช้จ่ายที่เกี่ยวกับการดำเนินคดีต่างๆ
ค่าประเมินทรัพย์สิน ค่าเบี้ยประกันภัย ค่าที่ปรึกษาทางกฎหมาย
ซึ่งบริษัทฯจะเรียกชำระคืนจากผู้ว่าจ้างทุกสิ้นเดือน

ทั้งนี้ บริษัทฯมีศูนย์บริการต่างจังหวัด 5 แห่ง ตามภูมิภาคต่างๆ ทั่วประเทศ ได้แก่ เชียงใหม่
นครสวรรค์ ขอนแก่น สุราษฎร์ธานี หาดใหญ่
เพื่อให้บริการและอำนวยความสะดวกต่อลูกหนี้ที่ต้องการติดต่อในการชำระหนี้
โดยมีพนักงานประจำศูนย์แห่งละ 2 ท่าน
ทำหน้าที่ประสานงานเบื้องต้นและส่งเรื่องให้สำนักงานใหญ่พิจารณา

สำหรับผลการดำเนินงานในการรับจ้างบริหารสินทรัพย์ด้อยคุณภาพของ SAM ตั้งแต่เริ่มต้นจนถึง วันที่
31 ธันวาคม 2549
บริษัทฯได้รับอนุมัติข้อเสนอในการปรับโครงสร้างหนี้จากคณะกรรมการบริหารของ SAM จำนวนกว่า
7,314 ราย มีภาระหนี้เงินรวมตามบัญชีรวมกว่า 12,800 ล้านบาท
มียอดชำระหนี้ที่ปรับปรุงโครงสร้างหนี้แล้วรวมกว่า 9,110 ล้านบาท
สามารถเรียกเก็บเงินสดตามกระบวนการปรับปรุงโครงสร้างหนี้ปกติได้แล้วกว่า 6,340 ล้านบาท
นอกจากนี้ยังมีส่วนของเงินที่ได้รับจากการขายทรัพย์สินทอดตลาดอีกจำนวนกว่า 770 ล้านบาท
ได้รับเงินจากกรมบังคับคดีแล้วกว่า 370 ล้านบาท
และอยู่ระหว่างการรอรับชำระจากกรมบังคับคดีอีกกว่า 400 ล้านบาท
ทำให้ยอดรับชำระหนี้คืนรวมแล้วทั้งสิ้นคิดเป็นจำนวนกว่า 6,710 ล้านบาท
ในขณะที่การเรียกเก็บหนี้จากการรับจ้างบริหารสินทรัพย์พอร์ตที่ 3 ให้กับบริษัทย่อยคือบบส.เอแคป
ในช่วง 3 เดือนกว่าๆ ที่ผ่านมาคือตั้งแต่กลางสิงหาคม ถึงสิ้นเดือนธันวาคม 2549
บริษัทฯเรียกเก็บชำระหนี้ได้เป็นจำนวนประมาณ 117 ล้านบาท
โดยแบ่งออกเป็นการชำระหนี้จากการปรับโครงสร้างหนี้ประมาณ 69 ล้านบาท
และจากการขายทรัพย์สินประมาณ 48 ล้านบาท ในขณะที่สินทรัพย์ด้อยคุณภาพพอร์ตที่ 4
ซึ่งรับจ้างบริหารให้กับบบส.สตาร์ ตั้งแต่ต้นปีที่ผ่านมา
บริษัทฯสามารถเรียกเก็บชำระหนี้ได้แล้วประมาณ 251 ล้านบาท
โดยเป็นการชำระหนี้จากการปรับโครงสร้างหนี้ได้แล้วประมาณ 230 ล้านบาท
และจากการขายทอดทรัพย์สินประมาณ 21 ล้านบาท

นอกจากนี้บบส.เอแคป เป็นผู้บริหารกองสินทรัพย์พอร์ตที่ 1 และ 2 ที่เป็นลูกหนี้นิติบุคคลรายใหญ่
ซึ่งจะทำให้บบส.เอแคป ได้รับผลตอบแทนจากส่วนเกินจากราคาซื้อพอร์ตที่ประมูลได้
โดยการเรียกเก็บเงินที่ได้รับชำระหนี้จากลูกหนี้โดยตรง
และการรับรู้รายได้จากดอกเบี้ยตั้งแต่เริ่มต้นโครงการบริหารสินทรัพย์ด้อยคุณภาพที่ผ่านมา
บบส.เอแคป สามารถเจรจาและรับชำระหนี้จากลูกหนี้รายหนึ่งเป็นจำนวนเงินประมาณ 45 ล้านบาท
ได้แล้ว ส่วนลูกหนี้อีกรายได้ปรับโครงสร้างหนี้ด้วยการเข้าสู่แผนฟื้นฟูกิจการไปแล้ว
และจะมีการชำระหนี้ตามเงื่อนไขของแผนฟื้นฟูกิจการต่อไป ในขณะที่ลูกหนี้รายอื่นๆ
อยู่ในระหว่างการเจรจา
เพื่อเข้าสู่ขั้นตอนการปรับโครงสร้างหนี้ต่อไปสำหรับการประกอบธุรกิจของบริษัทฯมีความเสี่ยงที่สำคัญในเรื่อง
การถูกยกเลิกสัญญาการจ้างบริหารสินทรัพย์ด้อยคุณภาพ
เนื่องจากว่าธุรกิจบริหารสินทรัพย์ด้อยคุณภาพเป็นแหล่งรายได้หลักของบริษัทฯ
ซึ่งหากบริษัทฯไม่สามารถติดตามการชำระหนี้ได้ตามเป้าหมายอาจทำให้เกิดความเสี่ยงในการยกเลิกสัญญาได้
แต่ทั้งนี้สัญญาว่าจ้างบริหารสินทรัพย์ที่มีมูลหนี้ขนาดใหญ่อย่างการรับจ้างบริหารสินทรัพย์ด้อยคุณภาพให้กับ
SAM บริษัทฯคาดว่าจะสามารถดำเนินงานได้ถึงสิ้นสุดปีสุดท้ายของสัญญาคือปี 2550
โดยสามารถติดตามเรียกเก็บหนี้ได้ผลเป็นที่น่าพอใจ ในขณะที่สัญญาบริหารสินทรัพย์ส่วนที่เหลืออีก 2
สัญญา หนึ่งในนั้นคือบบส.เอแคปเป็นการทำสัญญาให้บริการกับบริษัทย่อย และบบส.สตาร์
ซึ่งเป็นบริษัทที่เกี่ยวข้องกัน ดังนั้นความเสี่ยงในการถูกยกเลิกสัญญาจึงมีน้อย

สำหรับความเสี่ยงจากการพึ่งพิงลูกค้ารายใหญ่
เนื่องจากในส่วนของธุรกิจที่ปรึกษาทางการเงินและวาณิชธนกิจการเกิดจากการที่ลูกค้าไม่สามารถชำระค่าบริการให้กับบริษัทฯได้
อย่างไรก็ตามรายได้ส่วนนี้มีไม่ถึงร้อยละ 15 ของรายได้ทั้งหมดของบริษัทฯและบริษัทย่อย
นอกจากนี้บริษัทฯยังได้มีการตั้งสำรองค่าเผื่อหนี้สงสัยจะสูญไว้เต็มจำนวนแล้วสำหรับลูกหนี้ที่ค้างชำระเกินกว่า
180 วันขึ้นไป ในขณะที่ธุรกิจบริหารสินทรัพย์ด้อยคุณภาพ การรับจ้างบริหารให้กับ SAM
ถือเป็นพอร์ตสินทรัพย์ด้อยคุณภาพที่มีขนาดใหญ่ โดยที่สัญญาการให้บริการก็ใกล้สิ้นสุดแล้ว
แต่อย่างไรก็ตามในปี 2549
ที่ผ่านมาบริษัทฯได้รับจ้างบริหารพอร์ตบริหารสินทรัพย์ด้อยคุณภาพเพิ่มเติมอีก 2 พอร์ต
นอกจากนี้บริษัทฯได้ป้องกันความเสี่ยงด้วยการจัดตั้งบริษัทย่อยบบส.เอแคป
ขึ้นมาเพื่อสนับสนุนการทำธุรกิจด้านบริหารสินทรัพย์ด้อยคุณภาพให้มีทางเลือกมากขึ้น
เนื่องจากบบส.เอแคปสามารถเข้าประมูลงานสินทรัพย์ด้อยคุณภาพได้เอง
ไม่ต้องมีทางเลือกเพียงแค่การรับจ้างบริหารเท่านั้นอีกต่อไป โดยในทุกๆปี บริษัทฯและบบส.เอแคป
ก็ติดตามและเข้าประมูลงานบริหารสินทรัพย์ด้อยคุณภาพอย่างต่อเนื่องเพื่อไม่ให้บริษัทฯต้องพึงพิงงานของลูกค้ารายใดรายหนึ่งมากเกินไป

ความเสี่ยงจากการที่บริษัทย่อยคือบบส.เอแคป
ทำสัญญาขอรับการสนับสนุนวงเงินสินเชื่อจากธนาคารสแตนดาร์ด แบงค์ เอเชีย ลิมิเต็ด.
(ซึ่งเป็นบริษัทในเครือของธนาคารสแตนดาร์ด แบงค์และธนาคารสแตนดาร์ดแบงค์เป็นผู้ถือหุ้นบริษัทฯ
ในสัดส่วนร้อยละ 5 โดยเป็นบริษัทที่เกี่ยวข้องกัน เนื่องจากมีกรรมการร่วมกันคือ นายเดวิด เฟลด์)
จำนวน 2 ฉบับ เป็นวงเงินจำนวนประมาณ 758.5 ล้านบาท เพื่อใช้สำหรับการประมูลพอร์ตลูกหนี้
ซึ่งมีความเสี่ยงกรณีที่บบส.เอแคป ไม่สามารถเรียกเก็บหนี้ได้เพียงพอ
แต่ทั้งนี้บบส.เอแคปได้ให้ความสำคัญกับข้อตกลงในสัญญา
ซึ่งได้ระบุให้การชำระเงินกู้ยืมดังกล่าวขึ้นอยู่กับจำนวนเงินที่เรียกเก็บได้จากลูกหนี้
นอกจากนี้หลักประกันของกองสินทรัพย์ดังกล่าวก็มีมูลค่าเพียงพอต่อการชำระเงินกู้ยืมกรณีไม่สามารถติดตามเรียกเก็บหนี้ได้ตามเป้าหมาย
สำหรับความเสี่ยงอื่นๆนั้นดังแสดงในหัวข้อที่ 1 เรื่องปัจจัยความเสี่ยง

ภายใต้โครงสร้างการจัดการของบริษัทฯ ปัจจุบันบริษัทฯมีกลุ่มตระกูลวิฑูรย์เธียรเป็นผู้ถือหุ้นใหญ่
และมีคณะกรรมการบริษัทจำนวน 13 ท่าน ซึ่งในจำนวนนี้ประกอบด้วยกรรมการบริหารจำนวน 7
ท่าน กรรมการตรวจสอบและกรรมการอิสระ 3 ท่าน
และกรรมการต่างชาติที่เป็นตัวแทนจากผู้ถือหุ้นรายใหญ่ 3 ท่าน มีนายวิวัฒน์ วิฑูรย์เธียร
ดำรงตำแหน่งประธานกรรมการและกรรมการผู้จัดการ และมีพนักงานรวมทั้งสิ้น ณ วันที่ 31
ธันวาคม 2549 จำนวน 182 คน

ในส่วนของระบบการควบคุมภายใน บริษัทฯได้จัดตั้งฝ่ายตรวจสอบภายใน
ซึ่งมีที่ปรึกษาฝ่ายตรวจสอบภายในคอยทำหน้าที่ให้คำปรึกษาแนะนำในการวางระบบการตรวจสอบ
ฝ่ายบริหารความเสี่ยง ฝ่ายกำกับดูแล โดยที่ทั้ง 3 ฝ่ายจะทำหน้าที่ตรวจสอบการปฏิบัติงาน
การดูแลการใช้ข้อมูล และกิจกรรมทางการเงินที่สำคัญของบริษัทฯ
และรายงานโดยตรงต่อคณะกรรมการตรวจสอบ
นอกจากนี้ในส่วนของงานบริหารสินทรัพย์ด้อยคุณภาพของ SAM ได้ว่าจ้างบริษัท ดีลอยท์ ทู้ช โธมัสสุ
ไชยยศ จำกัด (“ดีลอยท์”) เข้ามาเป็นผู้สอบบัญชีเพื่อเข้ามาตรวจสอบการปฏิบัติงานปีละ 2 ครั้ง
โดยทำหน้าที่ดำเนินการตรวจสอบการปฏิบัติงานและรวมถึงทำการประเมินประสิทธิภาพของการควบคุมภายในของบริษัทฯเพิ่มเติมด้วยผลการดำเนินงานของบริษัทฯและบริษัทย่อย
ในปี 2549 บริษัทฯและบริษัทย่อย มีสินทรัพย์รวมประมาณ 339.60 ล้านบาท ลดลงจากปี 2548
ที่มีสินทรัพย์รวมประมาณ 395.86 ล้านบาท
โดยรายการที่ลดลงได้แก่เงินสดและเงินฝากธนาคารที่มีจำนวนประมาณ 125.51 ล้านบาท
ลดลงจากปี 2548 ที่มีจำนวนประมาณ 160.45 ล้านบาท หรือคิดเป็นอัตราลดลงประมาณร้อยละ 22
เนื่องจากมีการใช้เงินทุนหมุนเวียนในการประมูลงานบริหารสินทรัพย์ด้อยคุณภาพในปีที่ผ่านมา
ประกอบกับมีการจ่ายเงินปันผลให้กับผู้ถือหุ้นในปี 2549 จำนวน 85 ล้านบาท
ในขณะที่ลูกหนี้การค้า-สุทธิลดลงเหลือประมาณ 89.26 ล้านบาท

หนี้สินของบริษัทฯและบริษัทย่อยมีจำนวนลดลง โดยในปี 2549 มีหนี้สินประมาณ 34.85 ล้านบาท
ลดลงจากปี 2548 ที่มีประมาณ 46.68 ล้านบาท
เนื่องจากการจ่ายภาษีเงินได้นิติบุคคลค้างจ่ายออกไป
โดยบริษัทฯมีทุนจดทะเบียนชำระเต็มมูลค่าแล้วทั้งสิ้น 100 ล้านบาท แบ่งออกเป็น 100 ล้านหุ้น
มูลค่าที่ตราไว้หุ้นละ 1 บาท และมีสัดส่วนของผู้ถือหุ้นประมาณ 304.75 ล้านบาท ลดลงจากปี 2548
ที่มีสัดส่วนของผู้ถือหุ้นประมาณ 349.18 ล้านบาท เนื่องจากการจ่ายเงินปันผลในปีที่ผ่านมา

บริษัทฯและบริษัทย่อยมีรายได้รวมในปี 2549 ประมาณ 330.98 ล้านบาท เพิ่มขึ้นจากปี 2548
ที่มีรายได้รวมประมาณ 295.70 ล้านบาท คิดเป็นอัตราการเติบโตประมาณร้อยละ 12
โดยรายได้ส่วนใหญ่เป็นรายได้จากธุรกิจบริหารสินทรัพย์ด้อยคุณภาพกว่าร้อยละ 85 ซึ่งในปี 2549
บริษัทฯและบริษัทย่อยมีรายได้จากธุรกิจบริหารสินทรัพย์ด้อยคุณภาพประมาณ 290.41 ล้านบาท
เพิ่มขึ้นจากปี 2548 ที่มีประมาณ 249.46 ล้านบาท คิดเป็นอัตราเติบโตประมาณร้อยละ 16
โดยแบ่งเป็นรายได้จาก Base Fee ประมาณ 168.10 ล้านบาท Cash Collection Fee
ประมาณ 73.37 ล้านบาท Third Party Servicing Expense ประมาณ 48.94 ล้านบาท
โดยสัดส่วนรายได้ของ Base Fee และ Third Party Servicing Expense นั้นเพิ่มขึ้นจากปี
2548 ที่มีประมาณ 151.88 ล้านบาท และ 21.08 ล้านบาท ตามลำดับ ส่วนรายได้จาก Cash
Collection Fee ลดลงเล็กน้อยจากปี 2548 ที่มีประมาณ 76.50 ล้านบาท
โดยส่วนใหญ่รายได้ที่เพิ่มขึ้นมาจากการที่บริษัทฯสามารถเรียกเก็บหนี้ได้เพิ่มขึ้น
ประกอบกับการได้รับการชำระเงินจากการเรียกเก็บที่ขอเบิก
ส่วนรายได้จากธุรกิจที่ปรึกษาทางการเงินและวาณิชธนกิจ ซึ่งส่วนใหญ่ก่อนปี 2549
จะมีรายได้หลักมาจากการให้บริการปรับโครงสร้างหนี้และจัดหาการลงทุนเป็นหลัก
แต่ในปีที่ผ่านมาสัดส่วนของรายได้ดังกล่าวลดน้อยลง
เนื่องมาจากการเริ่มฟื้นตัวของธุรกิจหลายๆอุตสาหกรรม
แต่รายได้จากการให้บริการที่ปรึกษาทางการเงินและวาณิชธนกิจอื่นกลับเพิ่มขึ้นโดยในปี 2549
มีจำนวนประมาณ 23.84 ล้านบาท ในขณะที่ปี 2548 มีจำนวนเพียง 6.27 ล้านบาท
ซึ่งรายได้เหล่านี้ได้แก่
การให้บริการที่ปรึกษาทางการเงินในการตรวจสอบเอกสารกองสินทรัพย์ต่างๆ
ที่ปรึกษาในโครงการต่างๆ การจัดทำรายงานกระแสเงินสด การตรวจสอบฐานะกิจการ เป็นต้น

ในปี 2549 บริษัทฯและบริษัทย่อยมีค่าใช้จ่ายรวมประมาณ 276.72 ล้านบาท เพิ่มขึ้นจากปี 2548
ที่มีค่าใช้จ่ายรวมประมาณ 218.04 ล้านบาท
โดยส่วนใหญ่เป็นค่าใช้จ่ายเกี่ยวกับต้นทุนบริการประมาณ 248.36 หรือคิดเป็นประมาณร้อยละ 90
ของค่าใช้จ่ายรวม ซึ่งต้นทุนบริการเพิ่มขึ้นจากปี 2548 ที่มีประมาณ 194.17 ล้านบาท
หรือคิดเป็นอัตราการเพิ่มขึ้นประมาณร้อยละ 28
ซึ่งส่วนใหญ่เป็นค่าใช้จ่ายที่เพิ่มขึ้นจากค่าใช้จ่ายในส่วนของพนักงานเกือบทั้งหมดของทั้งสายงานที่ปรึกษาทางการเงินและวาณิชธนกิจ
และสายงานบริหารสินทรัพย์ด้อยคุณภาพ

บริษัทฯและบริษัทย่อยมีกำไรสุทธิในปี 2549 ประมาณ 40.58 ล้านบาท ลดลงจากปี 2548
ที่มีประมาณ 53.79 ล้านบาท หรือคิดเป็นอัตราการลดลงร้อยละ 25
สาเหตุเนื่องจากการเพิ่มขึ้นของค่าใช้จ่ายในปีที่ผ่านมา

ในปี 2549 ที่ผ่านมาบริษัทฯมีสภาพคล่องอย่างเพียงพอ ซึ่งมีอัตราส่วนสภาพคล่องอยู่ที่ 7.95
ใกล้เคียงกับปี 2548 ที่มีสัดส่วนที่ 7.88 เท่า ซึ่งถือว่าดีขึ้นตลอดในช่วง 2 ปีหลังที่ผ่านมา
ในขณะที่มีระยะเวลาการเก็บหนี้อยู่ที่ประมาณ 114 วัน โดยในปี 2549
ที่ผ่านมาบริษัทฯมีอัตราการทำกำไรที่ลดลง (ดังที่แสดงในหัวข้อที่ 12
เรื่องฐานะการเงินและผลการดำเนินงาน ในตารางอัตราส่วนทางการเงินที่สำคัญ)
มีอัตราหนี้สินต่อส่วนของผู้ถือหุ้นอยู่ในระดับต่ำที่ 0.11 เท่า
อย่างไรก็ตามถึงแม้บริษัทฯจะมีอัตราการทำกำไรที่ลดลงแต่ก็มีอัตราการจ่ายเงินปันผลที่เพิ่มขึ้น
โดยในปี 2549 มีอัตราการจ่ายเงินปันผลอยู่ที่ประมาณ 2.09 เท่า
ซึ่งแสดงให้เห็นถึงผลตอบแทนที่ดีสำหรับการดำเนินธุรกิจของบริษัทฯและบริษัทย่อย